b'\n_START_ARTICLE_\nPoboj pri \xc5\xbdiglovici\n_START_SECTION_\nOzadje\n_START_PARAGRAPH_\nOF je spomladi leta 1942 okrepila delovanje v okolici Ribnice z napadi na italijanske bunkerje, ki so varovali \xc5\xbeelezni\xc5\xa1ko progo med \xc5\xbdlebi\xc4\x8dem in Ko\xc4\x8devjem. Italijanske okupacijske oblasti so od lastnikov parcel zahtevale, da posekajo 100 m \xc5\xa1irok pas gozda na vsaki strani proge in jim zagrozile, da bodo v primeru nepokor\xc5\xa1\xc4\x8dine kaznovani z visokimi denarnimi sankcijami, poslani v internacijo ali celo usmr\xc4\x8deni. Nekaj dni pred dogodki na \xc5\xbdiglovici so v bli\xc5\xbenji Sodra\xc5\xbeici po\xc5\xbegali nekaj hi\xc5\xa1 in ustrelili oz. odgnali v internacijo precej prebivalcev. OF pa je doma\xc4\x8dinom prepovedala se\xc4\x8dnjo gozda ob progi in tudi zagrozila s strogimi kaznimi za vsakega, ki prepovedi ne bi upo\xc5\xa1teval.\n_START_SECTION_\nObsodba in likvidacija\n_START_PARAGRAPH_\n28. julija 1942 so se va\xc5\xa1\xc4\x8dani iz Prigorice odpravili na delo v vrta\xc4\x8de. Lastnikom parcel so pomagali sekati gozd in \xc4\x8distiti grmovje. Okoli 8. ure zjutraj je partizanska patrulja izbrala in odvedla  na Malo Goro devet va\xc5\xa1\xc4\x8danov, Franca Trdana, Franca Tanka,  Antona Henigmana, Antona Gor\xc5\xa1eta, Antona Arka in njegova dva sinova Franca in Jo\xc5\xbeeta, Janeza Kozino ter njegovega sorodnika Jo\xc5\xbeeta Kozino. Preostali so bodisi u\xc5\xa1li pred patruljo bodisi so \xc5\xa1e naprej sekali gozd izven njenega dosega. Doma\xc4\x8dini, ki so bili sekali gozd skupaj z deveterico, so menili, da se jim ne bo zgodilo ni\xc4\x8d huj\xc5\xa1ega, saj  je mnogo  ljudi podpiralo OF in ji zaupalo: "Ne delajte panike. Ni\xc4\x8d se jim ne bo zgodilo, saj so jih odvedli na\xc5\xa1i."_NEWLINE_Na Mali Gori je naglo voja\xc5\xa1ko sodi\xc5\xa1\xc4\x8de pod vodstvom politi\xc4\x8dnega komisarja bataljona Milana Veni\xc5\xa1nika zajete obsodilo na smrt. Nekateri partizani, doma\xc4\x8dini iz Ribni\xc5\xa1ke doline, so sku\xc5\xa1ali to brezuspe\xc5\xa1no prepre\xc4\x8diti, komisar naj bi svojo odlo\xc4\x8ditev utemeljil z besedami: "\xc4\x8ce jih ne bomo danes devet, jih bomo morali jutri devetdeset." Partizanom, ki so se zavzeli za obsojene, naj bi Niko \xc5\xa0ilih, komunisti\xc4\x8dni funkcionar in organizator OF na Dolenjskem, zagrozil, da bodo tudi sami kon\xc4\x8dali v breznu, \xc4\x8de ne utihnejo. Obsojeni naj bi se domnevno uprli in se s partizani spopadli, nakar naj bi ti dva mlaj\xc5\xa1a "razsekali na kose", ostale pa menda \xc5\xbeive pometali v brezno \xc5\xbdiglovica, ki le\xc5\xbei nekaj pod vrhom Male gore, blizu taborske cerkve Sv.Ane. En od bratov Arko naj bi ob padcu zagrabil blizu stoje\xc4\x8dega partizana in ga potegnil s sabo v brezno._NEWLINE_Franci Strle je v reviji Obramba razlagal likvidacijo devetih kmetov kot \xc2\xbbnapa\xc4\x8dno tolma\xc4\x8denje odredbe o prepovedi se\xc4\x8dnje lesa\xc2\xab: "V konkretnem primeru imamo torej opraviti s premajhno razsodnostjo oziroma pravno nesposobnostjo, ne pa z zlo\xc4\x8dinsko usmerjenostjo partizanskih \xc5\xa1tabov."\n_START_SECTION_\nOdziv va\xc5\xa1\xc4\x8danov\n_START_PARAGRAPH_\nLokalni terenci in sodelavci OF so sorodnike odpeljanih sprva prepri\xc4\x8devali, da deveterica ni bila pobita, temve\xc4\x8d poslana v Belo Krajino na kazensko prisilno delo.  Kmalu je resnica o poboju pri\xc5\xa1la na dan, saj so o njej odkrito spregovorili nekateri partizani sami. Doma\xc4\x8dini so bili ob tej novici prestra\xc5\xa1eni in zmedeni. \xc4\x8ceprav jih je pred pobojem  ve\xc4\x8dina podpirala OF, so se za\xc4\x8deli od partizanskega gibanja odvra\xc4\x8dati. Septembra 1942 je bila v Dolenji vasi  s privolitvijo Italijanov ustanovljena va\xc5\xa1ka stra\xc5\xbea, ki je skrbela za samoobrambo prebivalstva. Po kapitulaciji Italije 8. septembra 1943, ko so partizani v Prigorici, Dolenji vasi in okoli\xc5\xa1kih naseljih izvajali mobilizacijo, so se jim doma\xc4\x8di fantje v veliki ve\xc4\x8dini izmaknili in se odlo\xc4\x8dili za pristop k pravkar ustanovljenemu protikomunisti\xc4\x8dnemu Slovenskemu domobranstvu.'